喜宗師諸公數見過分韻得席字
作者：呂本中
朝代：宋

paragraphs: 野水春未生，積雪晴已滴。
翛然六尺床，正可容一席。
諸公數往還，未厭詩酒溺。
短檠有新功，妙語乃破的。
鱠槃約纖紅，茗碗亂晴碧。
雖無費百金，亦有飲一石。
尚念山堂老，病鳥藏羽翼。
生平餘習在，種種見排斥。
荒城滿泥潦，亦可試幽屐。
明當袖詩往，先盡一醉力。